Diari Oficial de la Generalitat Valenciana


Sumari del DOGV 7227, del 05-03-2014 (2014/1817)

ORDE 3/2014, de 24 de febrer, de la Conselleria d'Hisenda i Administració Pública, per la qual s'aproven les bases reguladores de la concessió de subvencions destinades al finançament de plans de formació de les entitats locals, en el marc de l'Acord de Formació per a l'Ocupació de les Administracions Públiques.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/02/24/3/dof/vci/html**

### Dades del document

Número de DOGV
:   7227

Data del DOGV
:   05-03-2014

Secció del DOGV
:   I. DISPOSICIONS GENERALS

Número del document
:   2014/1817


Data del document
:   24-02-2014

Organisme emissor
:   Conselleria d'Hisenda i Administració Pública

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Administració Pública
    * productivitat del treball
    * legislació
    * formació en el lloc de treball
    * administració local
    * funcionari
    * suport econòmic

ORDE 3/2014, de 24 de febrer, de la Conselleria d'Hisenda i Administració Pública, per la qual s'aproven les bases reguladores de la concessió de subvencions destinades al finançament de plans de formació de les entitats locals, en el marc de l'Acord de Formació per a l'Ocupació de les Administracions Públiques. [2014/1817]  
PREÀMBUL  
  
Correspon a la Comunitat Valenciana, de conformitat amb els articles 49.1.8 i 50.1 de l'Estatut d'Autonomia de la Comunitat Valenciana, la competència compartida en matèria del règim estatutari dels funcionaris de la comunitat autònoma i de la seua administració local.  
  
L'Administració pública de la Comunitat Valenciana, junt amb l'Administració General de l'Estat i la resta de comunitats autònomes, la Federació Espanyola de Municipis i Províncies i les organitzacions sindicals UGT, CCOO, CSIF i CIG, representades en la Comissió General de Formació per a l'Ocupació de les Administracions Públiques, tenen subscrit l'Acord de Formació per a l'Ocupació de les Administracions Públiques (d'ara en avant AFEDAP). Este acord suposa la gestió conjunta dels fons destinats a la formació dels empleats públics i l'execució i desenrotllament dels plans formatius en els seus àmbits respectius.  
Este acord ha vist modificat el seu contingut, entre altres aspectes per la doctrina del Tribunal Constitucional arran de les Sentències 225/2012 i 7/2013 que han establit la titularitat de les competències de les comunitats autònomes pel que fa a l'aprovació, el seguiment i control, la modificació i la resolució de discrepàncies en la negociació dels plans de formació promoguts per les entitats locals i federacions o associacions d'entitats locals d'àmbit autonòmic i destinats als empleats públics que hi presten els seus servicis.  
  
D'acord amb això, la Comissió General de Formació per a l'Ocupació de les Administracions Públiques va acordar, en la seua reunió de 19 de juliol de 2013, aprovar la modificació del vigent AFEDAP a fi d'adaptar-lo a la distribució competencial declarada per les sentències del Tribunal Constitucional abans mencionades. Este va ser ratificat per la Mesa General de Negociació de les Administracions Públiques en la seua reunió de 26 de setembre de 2013 i publicat en el Boletín Oficial del Estado (BOE) de 21 d'octubre de 2013, per Resolució de 9 d'octubre de 2013, de la Secretaria d'Estat per a les Administracions Públiques i la correcció d'errors del BOE de 9 de gener de 2014.  
És per això, que cal articular un procediment per a la gestió dels fons destinats a la formació dels empleats públics de les entitats locals de la Comunitat Valenciana. Així, se subvencionaran aquells plans de formació que siguen aprovats per la Comissió Paritària de Formació Local de la Comunitat Valenciana per a la formació dels empleats de les entitats locals de la Comunitat Valenciana ja siguen plans unitaris, plans agrupats o plans interadministratius.  
  
L'import a subvencionar comprén el 100 %de l'acció formativa, atés que es tracta de la gestió dels fons finalistes per a la formació dels empleats públics.  
De conformitat amb el que disposen els articles 3.1.c, 66, 93 i 95 de la Llei 10/2010, de 9 de juliol, d'Ordenació i Gestió de la Funció Pública Valenciana, així com el que establix el Decret 20/2013, de 25 de gener, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública, a esta li correspon entre altres, la competència relativa a organitzar, coordinar i homologar les activitats incloses en els plans de formació del personal empleat públic, coordinar i si és el cas homologar les accions formatives impartides per altres òrgans o centres de la Generalitat amb competències en la matèria, així com d'altres administracions públiques i participar en la formació i perfeccionament del personal al servici d'altres administracions públiques.  
De conformitat amb l'article 17 de la Llei 38/2003, de 17 de novembre, General de Subvencions, s'establixen les bases reguladores de les subvencions per als plans de formació de les entitats locals de la Comunitat Valenciana en compliment de les previsions contingudes en l'AFEDAP, i posteriorment procedir a la corresponent convocatòria.  
  
En virtut d'això, demanats els informes preceptius i fent ús de les competències atribuïdes en l'article 47.11 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Publica de la Generalitat Valenciana (d'ara en avant TRLHP) i l'article 28.e de la Llei 5/1983, de 30 de desembre, del Consell,   
  
  
ORDENE  
  
Article 1. Objecte  
Esta orde té per objecte establir les bases reguladores de la concessió d'ajudes destinades al finançament de plans de formació per a l'ocupació, promoguts per les entitats locals, les associacions o federacions d'entitats locals de la Comunitat Valenciana en el marc de l'Acord de la Formació per a l'Ocupació de les Administracions Públiques, AFEDAP, per a incrementar la productivitat de cada empleat públic i de l'organització en el seu conjunt, objectiu essencial per a aconseguir alts nivells de competència.  
  
Article 2. Finalitat  
De conformitat amb el que preveu l'article 1 de l'AFEDAP, estes ajudes tenen com a finalitat impulsar i estendre entre l'Administració i el seu personal empleat públic una formació que responga a les seues necessitats, orientada a millorar la seua capacitat de gestió, d'adaptació i de lideratge dels processos de canvi, així com el servici públic que es presta a la ciutadania, a fi de perfeccionar i millorar les funcions a exercir pels empleats públics dirigides a la millora de les seues competències i qualificacions, ja siga a l'hora de l'ingrés com de la seua promoció i carrera professional.  
Les ajudes es destinaran a finançar els plans de formació promoguts per les entitats locals, les federacions i les associacions d'entitats locals de la Comunitat Valenciana, en el marc de l'AFEDAP.  
Els plans hauran de complir els objectius i la resta de requisits fixats en l'AFEDAP i seran aprovats per la Comissió Paritària de Formació Local de la Comunitat Valenciana.  
  
Article 3. Beneficiaris  
Podran ser beneficiaris de les ajudes:  
1. Els ajuntaments, les diputacions provincials i la resta d'entitats locals reconegudes en l'article 3 de la Llei 7/1985, de 2 d'abril, Reguladora de les Bases de Règim Local, que promoguen plans de formació per als empleats públics, de caràcter unitari o agrupat, dins de l'àmbit de l'Acord de la Formació per a l'Ocupació de les Administracions Públiques  
2. Les associacions o federacions d'entitats locals de la Comunitat Valenciana reconegudes per la disposició addicional quinta de la Llei 7/1985, de 2 d'abril, que estiguen legítimament constituïdes, que promoguen plans agrupats o interadministratius per a la formació dels empleats públics de totes les entitats locals de la Comunitat Valenciana, dins de l'àmbit de l'Acord de la Formació per a l'Ocupació de les Administracions Públiques.  
  
Article 4. Obligacions dels beneficiaris  
Els beneficiaris hauran de complir els requisits establits en l'article 13 de la Llei 38/2003, de 17 de novembre, General de Subvencions, per a tindre esta condició. El compliment dels mencionats requisits s'acreditarà per mitjà de declaració responsable amb caràcter previ a la concessió i al pagament de la subvenció, a través de certificació de la secretaria/intervenció de l'entitat local o de la presidència de la federació o associació d'entitats locals de la Comunitat Valenciana, si és el cas.  
  
A més seran obligacions de les entitats promotores les següents:  
a) Aportar la documentació requerida en la corresponent convocatòria, així com justificar davant de l'òrgan concedent el compliment dels requisits i condicions que determinen la concessió de la subvenció.  
  
b) Executar l'activitat que fonamenta la concessió de l'ajuda en el període comprés entre l'1 de gener i el 31 de desembre de l'any de concessió.  
c) Justificar els gastos realitzats en l'exercici econòmic en què es va concedir la subvenció en els termes i terminis fixats en l'art. 13 de la present orde.  
d) Aportar la informació sobre les accions formatives realitzades que siga necessària per a la seua inclusió en la memòria anual a què fa referència l'apartat g de l'article 18 de l'AFEDAP i a efectes estadístics del seguiment de les accions formatives desenrotllades.  
e) Sotmetre's a les actuacions de comprovació que realitze l'Institut Valencià d'Administració Pública (IVAP), i la derivada de la funció de control de la Intervenció General de l'Administració de la Generalitat i al control fiscalitzador de la Sindicatura de Comptes, i aportar tota aquella informació que li siga requerida en l'exercici de les seues actuacions.  
  
f) Mantindre l'esforç formatiu que venien realitzant, de tal forma que no suplisquen crèdits o fons destinats a formació pels fons que es reben derivats de l'AFEDAP.  
g) Expedir els corresponents certificats d'assistència i/o aprofitament, d'acord amb els requisits prèviament establits per la Comissió General de Formació per a l'Ocupació de les Administracions Públiques.  
h) Efectuar la selecció dels participants en les accions formatives per l'adequació del seu perfil als objectius i continguts d'aquelles, sense que, en cap cas, puga constituir l'afiliació sindical un criteri de selecció.  
  
i) Garantir la qualitat i gratuïtat de les accions formatives finançades amb estos fons que tenen caràcter finalista.  
j) Fer constar el caràcter públic del finançament en la informació divulgativa del pla de formació  
k) Complir les obligacions de negociació i d'informació previstes en l'article 14 de l'AFEDAP.  
l) Complir les altres obligacions establides en l'AFEDAP.  
  
Article 5. Activitats objecte de finançament  
Les entitats promotores previstes en l'article 3 de la present orde podran sol·licitar ajudes per a finançar els següents tipus de plans:  
  
1. Plans unitaris: es caracteritzen per afectar el personal d'una sola Administració pública amb almenys 200 empleats públics. Estos plans podran tindre destinataris diferents del promotor dins de la mateixa Administració.  
2. Plans agrupats: els plans agrupats es caracteritzen per afectar el personal de dos o més entitats locals, només es podrà participar en un pla agrupat.  
3. Plans interadministratius: es caracteritzen per estar destinats no sols al personal de l'Administració o entitat promotora, sinó també a la formació de personal d'altres administracions públiques.  
Els plans de formació promoguts per les federacions o associacions d'entitats locals de la Comunitat Valenciana legítimament constituïdes, tindran així mateix la consideració de plans interadministratius.  
  
Igualment, tindran la consideració d'interadministratius, encara que es destinen a empleats d'una mateixa Administració, aquells que es definisquen expressament com a tals per la Comunitat Valenciana.  
4. Els plans de formació hauran de contindre com a mínim el que establix l'article 12 de l'AFEDAP.  
5. Els plans de formació estaran integrats per activitats formatives pròpiament mencionades i, addicionalment, de conformitat amb el que preveu l'article 21 de l'AFEDAP, per activitats complementàries d'informació, divulgació i foment de la participació, estudis de detecció de necessitats, disseny de metodologies i ferramentes aplicables als programes formatius, elaboració i adquisició de documentació, investigació, assessorament, avaluació de processos formatius i de l'impacte de la formació en l'exercici i aquelles altres que tinguen relació amb el programa de formació per a l'ocupació de les administracions públiques. Els límits i criteris de prioritat per a la realització d'este tipus d'activitats seran establits en les convocatòries corresponents. La quantia de les activitats complementàries no podrà superar en cap cas l'import corresponent al 0.5 % de la quantia total assignada al Programa de Formació per a l'Ocupació de les Administracions Públiques en cada exercici pressupostari.  
  
Article 6. Criteris d'atorgament de la subvenció i la seua quantificació  
1. Seran objecte de finançament els plans de formació per a l'ocupació presentats per les entitats locals de la Comunitat Valenciana i les seues associacions i federacions que complisquen els requisits i objectius fixats en l'AFEDAP i en esta orde.  
2. Per a la valoració dels plans presentats pels promotors als efectes de determinar la quantificació individualitzada de la subvenció a concedir caldrà ajustar-se, almenys, als criteris següents: destinataris dels plans, recursos propis destinats a la formació, grau d'execució d'ajudes percebudes en l'exercici anterior, disseny i contingut dels plans, previsions de seguiment i aplicació de tècniques d'avaluació.  
  
  
Article 7. Òrgans competents per a la instrucció, aprovació de plans i resolució del procediment  
1. La Instrucció del procediment es durà a terme per l'Institut Valencià d'Administració Pública (IVAP).  
2. La Comissió Paritària de Formació Local de la Comunitat Valenciana serà la responsable d'aprovar els plans de formació que siguen presentats pels distints promotors.  
3. La resolució del procediment correspondrà a la direcció general competent en matèria de recursos humans, amb la proposta prèvia de concessió formulada per la Comissió Paritària de Formació Local de la Comunitat Valenciana.  
  
Article 8. Procediment de concessió de les subvencions. Instrucció i resolució  
1. El procediment per a la concessió d'ajudes es tramitarà en règim de concurrència competitiva conforme al títol I, capítol I de la Llei 38/2003, de 17 de novembre.  
2. El procediment s'iniciarà d'ofici per mitjà de convocatòria aprovada per resolució de la direcció general competent en matèria de recursos humans a proposta de la Comissió Paritària de Formació Local de la Comunitat Valenciana. El procediment serà instruït per l'Institut Valencià d'Administració Pública (IVAP) el qual elevarà les propostes de resolució.  
3. L'import destinat a estes ajudes serà establit en l'acord de gestió subscrit anualment per la Comissió General de Formació per a l'Ocupació de les Administracions Públiques, pel qual s'establix el repartiment dels fons previstos en els Pressupostos Generals de l'Estat per a esta finalitat, segons s'establix en l'article 16.b.4 de l'AFEDAP.  
  
4. La resolució de convocatòria de les ajudes contindrà, com a mínim, els crèdits pressupostaris, els requisits dels promotors de plans de formació per a l'ocupació que podran sol·licitar les ajudes, la documentació que acompanyarà a les sol·licituds, el termini de presentació, els criteris per a la valoració de plans, la forma de fer efectiva l'ajuda, els òrgans competents per a la instrucció i resolució del procediment, així com la resta del contingut a què fa referència l'article 23.2 de la Llei 38/2003, de 17 de novembre.  
5. Convocades les ajudes, es presentaran les sol·licituds en la forma i dins del termini que es determine en la convocatòria corresponent, i en tot cas es promourà la utilització de mitjans electrònics. La presentació de la sol·licitud comportarà, si és el cas, l'autorització del sol·licitant perquè l'òrgan concedent obtinga de forma directa l'acreditació del compliment de les obligacions tributàries i amb la Seguretat Social.  
  
6. Quan l'import de la proposta de subvenció siga inferior al que figura en la sol·licitud presentada, s'instarà el beneficiari perquè reformule la seua sol·licitud i adapte el seu pla de formació a eixe import, respectant, en tot cas, les directrius del pla inicial.  
7. El òrgan instructor, a la vista de l'expedient, de les propostes de concessió i dels informes de la Comissió Paritària de Formació per a l'Ocupació de l'Administració Local de la Comunitat Valenciana, elaborarà la proposta de resolució de concessió d'ajudes, degudament motivada i en la qual constarà la relació de sol·licitants per als quals es proposa la concessió de l'ajuda i la seua quantia, així com la desestimació expressa de les altres sol·licituds, de conformitat amb l'article 25 de la Llei 38/2003, de 17 de novembre.  
8. La Comissió Paritària de Formació per a l'Ocupació de l'Administració Local de la Comunitat Valenciana, haurà d'informar i aprovar amb caràcter previ els plans de formació que concórreguen a la convocatòria d'ajudes per al finançament d'estos plans.  
9. El termini màxim per a resoldre i notificar la resolució del procediment no podrà excedir sis mesos a partir de la publicació de la convocatòria corresponent. El venciment d'este termini sense haver-se notificat la resolució legitimarà els interessats per a entendre desestimada per silenci administratiu la seua sol·licitud.  
  
Article 9. Pagament de la subvenció  
1. El pagament de l'ajuda tindrà caràcter d'anticipat, previ a la justificació i com a finançament necessari per a l'execució dels plans de formació.  
2. No podrà realitzar-se el pagament si el promotor no es troba al corrent en el compliment de les seues obligacions tributàries i davant de la Seguretat Social o és deutor per resolució de procedència de reintegrament, d'acord amb el que establix l'article 34.5 de la Llei 38/2003, de 17 de novembre.  
3. Els beneficiaris estaran exempts de constituir avals, depòsits o qualsevol altre mitjà de garantia, segons el que disposa l'article 47bis 3.c del TRLHP.  
  
Article 10. Concurrència amb altres subvencions  
Les subvencions regulades en esta orde no seran compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
  
  
Article 11. Execució del pla de formació i les seues modificacions  
1. El període d'execució del pla de formació objecte de la subvenció serà l'any natural de concessió, amb independència de la data d'adjudicació o que es faça efectiva l'ajuda.  
2. A partir del moment de l'adjudicació de les ajudes les entitats beneficiàries podran modificar els seus plans de formació, A este efecte, hauran de sol·licitar a la Comissió Paritària de Formació Local de la Comunitat Valenciana, l'aprovació d'aquelles modificacions que es consideren substancials segons les condicions i en el termini que es determine en la corresponent convocatòria. La modificacions no podran suposar canvis en la valoració inicial del pla.  
  
Article 12. Gastos subvencionables  
1. Es consideren gastos subvencionables els arreplegats expressament en l'apartat següent, sempre que responguen de manera indubtable a la naturalesa de l'activitat subvencionada i que, d'acord amb l'article 31 de la Llei 38/2003, de 17 de novembre, i amb l'article 83 del Reglament de la mencionada llei, aprovat pel Reial Decret 887/2006, de 21 de juliol, complisquen els requisits següents:  
a) Que el cost dels gastos subvencionables no supere el valor de mercat.  
b) Que es realitzen entre l'1 de gener i el 31 de desembre de l'any de concessió.  
c) Que es troben efectivament pagats a 15 de març de l'any següent, data de finalització del període de justificació.  
d) Que se sol·licite i s'acredite la concurrència de distints proveïdors per a la realització dels gastos, en els termes i límits quantitatius establits en l'article 31.3 de la Llei 38/2003, de 17 de novembre.  
  
En cap cas es consideraran gastos finançables els impostos indirectes quan siguen susceptibles de recuperació o compensació.  
2. Podran finançar-se a càrrec de les ajudes concedides els gastos directament imputables a les accions formatives i a les activitats complementàries, així com els gastos generals imputables a la totalitat de les activitats que conformen el pla de formació aprovat.  
2.1. Gastos directament imputables a les accions formatives:  
a) Gastos de formadors interns i externs en l'exercici d'activitats de preparació, impartició, tutoria i avaluació als participants.  
  
b) Gastos de mitjans i materials didàctics, com a textos i materials d'un sol ús per l'alumne (compra, elaboració, reproducció i distribució), i materials de treball fungibles utilitzats per al desenrotllament de les activitats de formació.  
c) Gastos per l'elaboració de continguts per a la impartició de cursos a través d'internet.  
d) Gastos d'allotjament, manutenció i desplaçament dels intervinents en les accions formatives (alumnes, coordinadors, personal de suport i professorat). Les entitats beneficiàries a què els siga aplicable la legislació sobre indemnitzacions per raó del servici, s'ajustaran a les quanties i condicions establides en esta.  
e) Gastos de lloguer tant d'instal·lacions com d'equipament necessaris per al desenrotllament de les activitats formatives.  
2.2. Gastos directament imputables a les activitats complementàries corresponents a la contractació de servicis amb tercers per a la realització de les dites activitats, amb el límit que s'establisca en cada convocatòria.  
2.3. Gastos generals associats a l'execució de les activitats subvencionades que no puguen ser imputats de forma directa segons els apartats 2.1 i 2.2 anteriors, amb el límit màxim del 25 per cent del total dels gastos directes:  
a) Gastos de personal de suport, tant intern com extern, per a la gestió i execució del pla.  
b) Gastos de lloguer d'instal·lacions i equipament no imputables directament a les activitats previstes en el pla de formació.  
c) Assegurances, inclosa, si és el cas, la de la cobertura d'accidents dels participants en coherència amb la disposició addicional tercera de l'AFEDAP.  
d) Gastos de publicitat i difusió.  
e) Gastos d'avaluació i control.  
f) Altres gastos indirectes en concepte d'aigua, gas, electricitat, missatgeria, telefonia, material d'oficina consumit, vigilància i neteja i altres no especialitzats imputables al pla de formació, amb el límit màxim del sis per cent del total dels gastos directes i sense que siga necessària la seua justificació documental.  
  
Article 13. Justificació  
1. La justificació de la realització dels plans de formació per als quals van ser concedides les subvencions, i dels gastos incorreguts l'any natural de concessió, es realitzarà per mitjà de l'aportació a l'Institut Valencià d'Administració Pública (IVAP) del compte justificatiu corresponent en la forma i dins del termini que es determina en els apartats següents.  
2. El termini de justificació serà el comprés entre l'1 de gener i el 15 del març de l'any següent, termini que serà improrrogable.  
3. La documentació justificativa inclourà, en tot cas, una declaració de les activitats realitzades que han sigut finançades amb la subvenció i el seu cost, i haurà d'aportar les dades concretes que s'establisquen en cada convocatòria. Addicionalment, aportaran la informació sobre les accions formatives realitzades que siga necessària per a l'elaboració de la memòria anual de gestió.  
4. Els beneficiaris descrits en l'apartat a de l'article 3 de la present orde aportaran un certificat, emés pel titular de l'òrgan que ha rebut la subvenció, pel qual s'acredite la realització de l'activitat i el compliment de la finalitat de la subvenció rebuda, i haurà d'estar fiscalitzada de conformitat per mitjà d'informe emés per la Intervenció o òrgan de control equivalent en l'entitat local que acredite la veracitat i la regularitat de la informació justificativa de la subvenció rebuda.  
  
5. La justificació dels beneficiaris referits en l'apartat b de l'article 3 d'esta orde, adoptarà la forma de compte justificatiu amb aportació de justificant de gasto en els termes establits en l'article 72 del Reial Decret 887/2006, de 21 de juliol.  
Els gastos, si és el cas, es podran justificar amb factures i la resta de documents de valor probatori equivalent en el tràfic mercantil o amb eficàcia administrativa, en original o fotocòpia compulsada, tal com establisca la convocatòria.  
6. D'acord amb el que establix l'article 70.3 del Reglament de la Llei 38/2003, de 17 de novembre, aprovat pel Reial Decret 887/2006, de 21 de juliol, si transcorregut el termini de justificació el beneficiari no ha presentat la documentació justificativa, l'IVAP el requerirà perquè en el termini improrrogable de 15 dies siga presentada, amb l'advertiment que la falta de presentació donarà lloc a l'exigència de reintegrament i la resta de responsabilitats establides en la Llei 38/2003, de 17 de novembre.  
  
Article 14. Reintegraments i sancions  
1. L'incompliment pels beneficiaris dels requisits establits en esta orde i en les convocatòries oportunes, així com en les altres normes aplicables, donarà lloc, amb l'oportú procediment previ de reintegrament, a l'obligació de tornar totalment o parcialment la subvenció percebuda i els interessos de demora corresponents, d'acord amb el que disposa el capítol I del títol II de la Llei 38/2003, de 17 de novembre, i el títol III del Reglament de la Llei 38/2003, de 17 de novembre, aprovat pel Reial Decret 887/2006, de 21 de juliol.  
2. El procediment de reintegrament s'iniciarà d'ofici per acord de la direcció general competent en matèria de recursos humans, bé per iniciativa pròpia, bé com a conseqüència d'orde superior, a petició raonada d'altres òrgans o per denúncia. També s'iniciarà a conseqüència de l'informe de control financer emés per la Intervenció General de la Generalitat.  
3. L'acord pel qual s'inicie el procediment de reintegrament indicarà la causa que determina el seu inici, les obligacions incomplides i l'import de l'ajuda afectat. L'interessat podrà presentar les al·legacions i la documentació que estime pertinents en el termini de 15 dies des de la seua notificació, d'acord amb el que establix l'article 84.2 de la Llei 30/1992, de 26 de novembre, de Règim Jurídic de les Administracions Públiques.  
  
Article 15. Utilització de mitjans electrònics  
1. Les sol·licituds, adaptacions i modificacions dels plans de formació, així com la justificació, esmena i qualsevol altra comunicació realitzada al llarg de tot el procediment, s'efectuarà, obligatòriament, per mitjans electrònics a través de l'aplicació que s'establisca en la corresponent convocatòria, excepte per a aquelles comunicacions concretes en què l'IVAP així ho establisca.  
2. Les dites comunicacions i notificacions es realitzaran a través de l'aplicació que es determine en la convocatòria corresponent, a la qual s'accedirà a través de la pàgina web de l'IVAP, per mitjà de les formes d'identificació i autenticació que es determinen en aquella, de conformitat amb el que preveu l'article 13 de la Llei 11/2007, de 22 de juny, d'Accés Electrònic dels Ciutadans als Servicis Públics.  
3. El sistema de comunicacions i notificacions utilitzat complirà el que establix l'article 36 de la Llei 11/2007, de 22 de juny. En tot moment, regirà el principi de proporcionalitat en l'exigència de garanties i mesures de seguretat adequades a la naturalesa i circumstàncies dels distints tràmits i actuacions.  
4. Els subjectes obligats a la utilització d'estos mitjans electrònics són els promotors de plans de formació sol·licitants de les subvencions a què es fa referència en esta orde.  
5. Als efectes de justificació només s'aportaran per mitjans electrònics les dades sobre l'execució de les accions formatives i les dades sobre els gastos realitzats, i s'hauran d'aportar en paper, abans que finalitze el termini de presentació de la justificació, els documents acreditatius de la realització d'estos gastos en la forma que es determine en les convocatòries corresponents.  
  
DISPOSICIÓ FINAL   
  
Única. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 24 de febrer de 2014.- El conseller d'Hisenda i Administració Pública: Juan Carlos Moragues Ferrer.


Còpia Permalink ELI